《附前凉九主后凉四主》
明代·郭之奇

前凉开继守孤忠，自轨及华日熊熊。吕氏龟兹忘主难，忽改麟龙称霸雄。

此实婆楼羌狄种，彼惟张耳赵箕弓。夷夏殊心秦越判，贞邪分轨马牛风。

秦川没腕凉倚柱，东归福地颇相同。适逢时乱依偏阻，一样邀天得始终。

报国宁家方戒子，闻倾入援岂为躬。卑辞诱赵俱权计，假道于成或至衷。

长宁夺曜初墙阋，天锡戕玄乃卒穷。暴尸舆衬繇身作，晋侍秦侯赖祖功。

可怜大豫思捲土，一姓难兴枉就戎。光平三寇虽容易，岂虞三子自相攻。

紫阁才登东阁继，挽车方下素车蒙。一纪天王空浪窃，何如五世晋西公。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。